
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 iunie 2014

	Nr.
	4c-7/236


R A P O R T

 asupra propunerii legislative pentru completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 262/2014 din 5 mai 2014, cu dezbaterea pe fond, în procedură obişnuită, a propunerii legislative pentru completarea Legii nr.263/2010 privind sistemul unitar de pensii publice. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.41/15.01.2014).
· avizul  negativ al Consiliului Economic şi Social (nr.61/10.01.2014)

· avizul negativ al Comisiei pentru egalitatea de şanse pentru femei şi bărbaţi (nr.37/311/03.06.2014).
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/338/13.05.2014).

· avizul negativ al Comisiei juridice, de disciplină şi imunităţi 
(4c-11/559/27.05.2014).
· avizul negativ al Comisiei pentru buget, finanţe şi bănci 
(nr.4c-2/288/28.05.2014)

· punctul de vedere, negativ, al Guvernului (nr.225/07.02.2014).

Propunerea legislativă are ca obiect de reglementare completarea alin.(1) al art.55 din Legea nr.263/2010 privind sistemul unitar de pensii publice în sensul ca femeile care au realizat stagiul complet de cotizare să aibă posibilitatea reducerii vârstei standard de pensionare cu câte 2 ani pentru fiecare copil născut şi crescut cel puţin până la vârsta de 10 ani.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.


La dezbaterile care au avut loc în şedinţa comisiei din 24 iunie 2014 a participat, în conformitate cu prevederile art.55 din Regulamentul Camerei Deputaţilor, domnul Levente Horvath Akos, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 21 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (2 abţineri).

Propunerea legislativă a fost respinsă de Senat în şedinţa din 28 aprilie 2014.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

- prin legislaţia naţională ce reglementează sistemul public de pensii s-a avut în vedere obligaţia României de transpunere a Directivei Consiliului 79/7/CEE din 19 decembrie 1978 privind aplicarea treptată a principiului egalităţii de tratament între femei şi bărbaţi în domeniul securităţii sociale. Astfel, prin Legea nr.263/2010 privind sistemul unitar de pensii publice s-a reglementat creşterea vârstelor de pensionare şi a stagiilor de cotizare, precum şi egalizarea acestora. În acest sens, legea mai sus-menţionată nu mai cuprinde reglementări cu privire la reducerea vârstei standard de pensionare pentru femei în funcţie de numărul de copii născuţi şi crescuţi, ţinând cont de respectarea principiului egalităţii de tratament, aplicându-se un tratament nediscriminatoriu între persoane aflate în aceeaşi situaţie juridică, în ceea ce priveşte drepturile şi obligaţiile prevăzute de lege.

- potrivit prevederilor art.49 alin.(1) lit. f) din Legea nr.263/2010, este asimilată stagiului de cotizare şi perioada în care asiguratul a beneficiat, începând cu data de 1 ianuarie 2006, de concediu pentru creşterea şi îngrijirea copilului în vârstă de până la 2 ani sau 3 ani, în cazul copilului cu handicap.

VICEPREŞEDINTE,



SECRETAR,


Adrian Solomon




Găină Mihăiţă
Întocmit,

Consilier parlamentar Elena Anghel 

